המונח "CBS Records" מפנה לכאן. לערך העוסק בחברת תקליטים ישראלית שהייתה בעבר שלוחת CBS בישראל, ראו אן אם סי.

**קולוּמביה רקורדס** (באנגלית: **Columbia Records**) היא חברת תקליטים בבעלות סוני מיוזיק, חברה בת של סוני. החברה הוקמה בשנת 1889 והיא אחת מארבע חברות התקליטים הראשיות של סוני מיוזיק ביחד עם RCA רקורדס, ארטיסטה רקורדס ואפיק רקורדס. זהו המותג הוותיק ביותר בתחום התקליטים, ששרד עד לתחילת המאה ה־21.

היסטוריה
--------

המטה המרכזי של החברה בשנת 1889
### הקמה והתפתחות

קולומביה (*Columbia*) הייתה חברה קטנה שמכרה פטיפונים בערים וושינגטון, מרילנד ודלאוור. בדומה לחברות פטיפונים אחרות בסוף המאה ה־19, החלה החברה לשווק לצד פטיפונים גם יצירות שהקליטה בצילינדרים פונוגרפים (אנ') – המדיום שקדם לתקליט. נכון לשנת 1891 הציגה החברה קטלוג של 10 עמודים עם אוסף ההקלטות שהפיקה. מהלך זה הוביל לסיומו של שיתוף הפעולה של החברה קודם לכן, בו הייתה המשווק הבלעדי של ההקלטות של חברת "אדיסון פונוגרפים". החברה הקימה גם תזמורת בשם "תזמורת קולומביה".

בשנת 1901 החלה קולומביה למכור לצד הצילינדרים גם תקליטים, ובתקופה זו הייתה קולומביה אחת משלוש החברות המצליחות בענף זה. בשנים 1908–1914 יצאה בהדרגה קולומביה מתחום הצילינדרים הפונוגרפים ועברה להתמקד במכירת התקליטים.

בשנת 1925 נקנתה קולומביה על ידי חברת הבת של עצמה, "Columbia Graphophone Company" (אנ'), אולם בשנת 1931, על רקע המשבר הכלכלי בתקופת השפל הגדול, מוזגה Columbia Graphophone Company יחד עם החברה לגרמופונים (אנ') לחברה משותפת הנקראת "EMI". המיזוג יצר תאגיד שהחזיק למעשה בחברות מתחרות בבריטניה וארצות הברית יחד, ובעקבות חוקי הגבלים עסקיים של בריטניה, נאלצה EMI למכור את חברת קולומביה האמריקאית, וזו החליפה בעלויות במשך מספר שנים והחברה הגיעה לבעלותה של תאגיד התקליטים האמריקאי (אנ'), שכונה בראשי תיבות "ARC".

### תחת בעלות CBS

בשנת 1938 רכשה חברת CBS את חברת ARC, יחד עם המותג של קולומביה בארצות הברית, במחיר של 700,000 דולר. בעקבות המהלך השתנה הסמל המסחרי של קולומביה, עד סוף שנות החמישים, כך שיכלול את המיקרופון של CBS בעיגול מימין לעיגול נוסף המכיל "תווים קסומים".

בשנת 1948 הוסיפה קולומביה לסל המוצרים שלה סוג חדש של תקליטים, הידועים בשם אריך-נגן (באנגלית *LP*). תקליטים אלו הסתובבו ב־⅓33 סיבובים לדקה, ובשנת 1951 תקליטים עם 45 סיבובים לדקה. באותה שנה גם סיימה החברה את החוזה שלה מול EMI, שמאז שסיימה את בעלותה על קולומביה רקורדס הייתה אחראית עד ההפצה של התקליטים שלה. קולומוביה חתמה על הסכם הפצה חדש מול חברת Philips Records, בתקווה שמהלך זה יסייע להם להגביר את המכירות מחוץ לצפון אמריקה.

ב-1955 Columbia USA הציגה את הלוגו החדש שלהם של "עין הולכת". למעשה היה הלוגו תיאור של מחט של הפטיפון על התקליט. לוגו זה עבר שינוי קל ב-1961, ומאז ועד היום זהו הלוגו של חברת Columbia Records. בשנה שלאחר מכן, CBS סיימה את החוזה עם חברת פיליפס והקימה את ארגון משל עצמה שנקרא "CBS Records International" (אנ') ששחררה הקלטות של קולומביה מחוץ לארצות הברית וקנדה.

קולומביה נהייתה חברת ההקלטה המצליחה ביותר בעולם בשנות ה-50, כאשר הם שכרו את האמרגן מיץ' מילר מחברת מרקורי רקורדס (אנ'). מילר במהרה חתם חוזה עם הכוכב הגדול ביותר של מרקורי רקורדס באותה עת, פרנקי ליין, וגילה חלק מהכוכבים המצליחים של העשור ביניהם טוני בנט, מהליה ג'קסון, ריי קוניף, רוזמרי קלוני וג'וני מאטיס.

כחלק מההתרחבות הבינלאומית של התאגיד, הרחיבה את פעילות למדינות שונות, ביניהן ישראל (החל משנת 1964) ומדינות אחרות באסיה ואפריקה. החברה הוציאה תחת הארגון CBS Records גם תקליטי מוזיקה ישראלית, ובחנה ייצוא שלהם למדינות אחרות.

### תחת בעלות סוני

ב-1988 CBS Records נרכשה על ידי חברת סוני. מכיוון שלסוני היה רק רישיון על השם "CBS Records", היא קנתה מ-EMI Records את הזכויות להשתמש בסמלים המסחריים של קולומביה מחוץ לצפון אמריקה ויפן, שלא היו בשימוש בפועל בידי חברת EMI מאז תחילת שנות ה־70. באותה שנה החליטה סוני לסיים את פעילותה של CBS בישראל, ושלוחתה בישראל שינתה את שמה לאן אם סי.

חברת סוני איחדה את שלוחת המוזיקה שלה עם חברת BMG ב-2004. החברה המשולבת הנקראת "Sony BMG", המשיכה להשתמש בשמה של CBS ובלוגו שלה (העין ההולכת) בכל העולם מלבד יפן, שם השלוחה בבעלות מלאה של סוני, ושמה הוא "Sony Records". ביפן, הסמל המסחרי (התווים הקסומים) עדיין בבעלות Nippon Columbia הישנה, שנקראת "Columbia Music Entertainment". סוני משתמשת בצורה שונה במקצת מהתווים הקסומים בשביל המותגים הקלאסיים שלה. סוני יצרה את חברת הבת Sony Music Entertainment, שבבעלותה חברות תקליטים רבות, כשקולומביה רקורדס היא אחת החברות המצליחות מביניהן.

קישורים חיצוניים
----------------

ויקישיתוף מדיה וקבצים בנושא **קולומביה רקורדס** בוויקישיתוף
* 

* אתר האינטרנט הרשמי של קולומביה רקורדס (באנגלית)
* קולומביה רקורדס, ברשת החברתית פייסבוק

* קולומביה רקורדס, ברשת החברתית אקס (טוויטר)

* קולומביה רקורדס, ברשת החברתית אינסטגרם

* קולומביה רקורדס, סרטונים בערוץ היוטיוב

הערות שוליים
------------

1. ↑  חברת "קולומביה" הקימה מפעל תקליטים בחולון, למרחב, 26 באוקטובר 1964

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007346854005171
* BIBSYS: 8008515
* LCCN: n92049888
* MusicBrainz: 011d1192-6f65-45bd-85c4-0400dd45693e
* WorldCat (עם LCCN): n92-049888

 |